Zľava: strieborné, zlaté a bronzové Bludné balvany
**Bludný balvan** (skrátene **Bl. b.** alebo **BlB**) je cena resp. anticena Českého klubu skeptikov Sisyfos, ktorý ju udeľuje za pseudovedeckú činnosť. Cena je pravidelne udeľovaná každý rok a to vždy za rok predchádzajúci. Prvý ročník prebehol v roku 1999. Bludné balvany sú udeľované v kategóriách jednotlivcov a družstiev. V každom ročníku sú v každej kategórii udelené najviac tri Bludné kamene s odlíšeným poradím, vzostupne od bronzového, cez strieborný až po víťazný zlatý. K 10. výročiu udeľovania cien (v roku 2007) udelil klub navyše výnimočnú cenu Jubilejný Diamantový Bludný Arcibalvan.

Cena Bludný balvan
------------------

Cenu navrhla a vyrobila výtvarníčka Jitka Splítková. Ide o kamene nafarbené príslušnou farbou: bronzovou, striebrenkou a zlatenkou. Výnimku tvorili jubilejné diamantové balvany, ktoré boli odovzdané vo forme vrecka sadzí. Pri aplikácii vysokého tlaku a teploty sa totiž premenia v diamanty.

Udeľovanie bludných balvanov
----------------------------

Astrofyzik Jiří Grygar je hlavnou postavou odovzdávanie bludných balvanov
Združenie Sisyfos udeľuje Bludné balvany "pre zvýraznenie prínosu jednotlivcov i rôznych spolkov k mäteniu českej verejnosti a rozvoju blatového spôsobu myslenia". Nominovať možno kohokoľvek, kto v danom roku pôsobil na území Česka, pričom navrhnúť kandidáta môže akýkoľvek člen Sisyfa. Z kandidátov potom najmenej päťčlenný Komitét pre udeľovanie BlB navrhne v tajnom hlasovaní udelenie cien. Konečné rozhodnutie o udelení cien prislúcha výkonnému výboru, ktorý udelenie cien potvrdí taktiež v tajnom hlasovaní. Proti udeleniu ceny nie je "odvolanie ani zľutovanie", len ak ocenený získa v budúcnosti Nobelovu cenu, je povinný Bludný balvan vrátiť a výbor Sysifa ho vymaže z registra laureátov.

### Komitét pre udeľovanie

V súčasnosti v Komitéte pre udeľovanie bludných balvanov pôsobia Martin Bloch, Petr Brodský, Jiří Grygar, Olga Kracíková, Miroslav Kutílek, Leoš Kyša, Věra Nosková, Luděk Pekárek, Vladimír Přibyl, Lenka Přibylová a Čeněk Zlatník.

### Ceremoniál udeľovania

Odovzdávanie bludných balvanov prebieha obvykle v posluchárni Matematicko-fyzikálnej fakulty Karlovej univerzity, skôr ceremoniály odovzdávania ceny prebiehali ako na Prírodovedeckej fakulte Karlovej univerzity, tak v budove Akadémie vied ČR v Prahe 1. Samotné slávnostné odovzdávanie je poňaté v recesistickom duchu. Členovia komitétu bývajú ovenčení a sú oblečení v antických rúchach, sprevádzajú ich tri Grácie. Každý z laureátov je vopred informovaný o udelení ceny a je vyzvaný, aby sa ceremoniálu zúčastnil, väčšinou sa ale nedostaví. Po odovzdaní cien nasleduje recesistická scénka.

Kritika bludných balvanov
-------------------------

Aleš Uhlíř kritizuje vo svojom článku na serveri Britské listy najmä teatrálnosť ceremónie odovzdávania s tým, že nie je dôstojné vedcov z výskumných ústavov, Akadémie vied a vedeckých rád vysokých škôl inscenovať už na pohľad trochu slabomyseľné divadlo.

Novinár a bývalý prezidentov hovorca Petr Hájek, ktorý dostal zlatý Bludný balvan za popieranie evolučnej teórie, označil celú súťaž za niečo "vysoko hlúpeho".

Biológ Jan Kolář tvrdí, že pre popularizáciu vedy nemôže negatívne kampaň fungovať z troch dôvodov. Najskôr zmieňuje, že oceneniami Sisyfos poskytuje oceneným propagáciu v zmysle "inegatívna reklama je reklama". Ďalej poukazuje na asymetrickú situáciu v konfrontácii "Sisyfos verzus pseudoveda", kedy verejnosť podľa Kolářa nemáva rada, keď niekto kritizuje oponentov z pozície oficiálnej autority. Za tretie nedostatok považuje Kolář to, že Sisyfos neponúka lákavejšiu alternatívu, než predstavujú nevedecké myšlienkové smery.

Nositelia bludných balvanov
---------------------------

Medzi nositeľov bludných balvanov patria napríklad bývalý český minister Antonín Baudyš, švajčiarsky spisovateľ Erich von Däniken, zakladateľ psychotroniky Zdeněk Rejdák alebo český herec Jaroslav Dušek. Z organizácií potom napríklad tri najvýznamnejšie české televízne stanice (Česká televize, TV Nova a Prima TV), redakcia časopisu Vesmír alebo Ministerstvo priemyslu a obchodu ČR. V roku 2021 Bronzový bludný balvan v kategórii jednotlivcov udelili novinárke Daniele Drtinovej z DVTV.

Referencie
----------

1. 1 2   *Cenu za matení veřejnosti letos získal i Jaroslav Dušek* [online]. ČT24, 2008-03-17, [cit. 2011-07-30]. Dostupné online.
2. 1 2  ČTK. Klausův muž Hájek obdržel Bludný balvan. *iHNed.cz*, 2010-03-09 00:00. Dostupné online [cit. 2011-07-31]. ISSN 1213-7693.
3. ↑  GRYGAR, Jiří. *Bludné balvany Sisyfa za rok 1998* [online]. Český klub skeptiků Sisyfos, 2006-08-02, [cit. 2011-07-28]. Dostupné online. Archivované 2012-05-10 z originálu.
4. 1 2 3 4   *Statut pro udělování výroční ceny Sisyfa Bludný balvan* [online]. Praha: Český klub skeptiků Sisyfos, 1999-01-06, rev. 2007-01-30, [cit. 2011-07-28]. Dostupné online.
5. ↑  GRYGAR, Jiří. *Tisková zpráva Českého klubu skeptiků Sisyfos* [online]. Český klub skeptiků Sisyfos, 2008-03-28, [cit. 2011-07-30]. Dostupné online. Archivované 2020-05-31 z originálu.
6. ↑  NOSKOVÁ, Věra. Bludný balvan. *Zpravodaj Sisyfos*, 1999-11, roč. 5, čís. 3. Dostupné online [cit. 2011-08-18]. Archivované 2012-10-19 z originálu.
7. ↑  TUČEK, Josef. Bludné balvany uděleny za horoskopy a omámené mozky. *Aktuálně.cz*, 2008-03-18. Dostupné online [cit. 2011-08-18].
8. ↑  TUČEK, Josef. Šokovali experty. Dostali Bludné balvany. *Aktuálně.cz*, 2007-03-12. Dostupné online [cit. 2011-08-18].
9. ↑  TUČEK, Josef. Česká televize dostala Bludný balvan za šíření nesmyslů. *Aktuálně.cz*, 2009-03-17. Dostupné online [cit. 2011-08-18].
10. 1 2  KOLÁŘ, Jan. *Bludné balvany a popularizace vědy* [online]. Respekt, 2009-03-17, [cit. 2011-08-18]. Dostupné online. Archivované 2020-05-31 z originálu.
11. ↑  UHLÍŘ, Aleš. *Fraška v podání klubu Sisyfos* [online]. Britské listy, 2007-08-21, [cit. 2011-08-18]. Dostupné online.
12. ↑  HORÁK, Otakar. *Drtinovej udelili Bludný balvan za ezoterické rozhovory, výroky Pekovej zrejme prispeli k nadúmrtiam, vravia skeptici* [online]. Denník N, 2021-07-29, [cit. 2021-07-30]. Dostupné online.

Zdroj
-----

* *Tento článok je čiastočný alebo úplný preklad článku Bludný balvan (cena) na českej Wikipédii.*